b'\n_START_ARTICLE_\nAnton Flego (starej\xc5\xa1i)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini trgovca Antona in \xc5\xa1ivilje Marije Flego, rojene Sin\xc4\x8di\xc4\x8d. Gimnazijo je obiskoval v Pazinu, nato v Mariboru sadjarsko in vinarsko \xc5\xa1olo (1919-1920), v Kri\xc5\xbeevcih pa je kon\xc4\x8dal srednjo kmetijsko \xc5\xa1olo (1924). Kot praktikant je slu\xc5\xbeboval na kmetijskih posestvih v krajih Bilje in Ov\xc4\x8dari pri Osijeku. Po odslu\xc5\xbeenju voja\xc5\xa1kega roka je bil najprej pomo\xc4\x8dnik, nato pa upravnik posestva v Arnovem selu pri Bre\xc5\xbeicah. Leta 1928 je postal strokovni u\xc4\x8ditelj na kmetijski \xc5\xa1oli Grm pri Novem mestu, bil 1933 preme\xc5\xa1\xc4\x8den na bansko upravo v Ljubljano, nato je bil od 1937 ponovno strokovni u\xc4\x8ditelj na kmetijski \xc5\xa1oli Grm, kjer je po osvoboditvi postal vr\xc5\xa1ilec dol\xc5\xbenosti ravnatelja \xc5\xa1ole. Od 1946 je organiziral kmetijsko \xc5\xa1olo v primorskem delu Cone B, nato je vodil kmetijsko \xc5\xa1olo na gradu Lo\xc5\xbee pri Vipavi. Od 1954 je slu\xc5\xbeboval v Kopru, najprej na Zavodu za raziskovanje kmetijstva, nato pa \xc5\xa1e na Okrajni zadru\xc5\xbeni zvezi._NEWLINE_Flego je skozi vsa leta svojega strokovnega dela posebno pozornost namenil sadjarstvu in vinogradni\xc5\xa1tvu. Skrbel je za drevesnice in t\xc5\x95snice (Grm, Kostanjevica na Krki, Leskovec pri Kr\xc5\xa1kem, Vrhpolje pri Vipavi, Ankaran, Strunjan). Strokovne \xc4\x8dlanke je objavljal v Kmetovalcu, Kmetijskem vestniku, Sadjarju in vrtnarju, Primorskem dnevniku in drugod. Napisal je tri knjige: Oskrbovanje sadnega drevja (1951), Sadjarstvo za ni\xc5\xbeje kmetijske \xc5\xa1ole (1956) in Prakti\xc4\x8dno sadjarstvo (1957).'